Στις φυλακές θα παραμείνει ο Αρτέμης Σώρρας. Λίγο πριν τη λήξη του 18μήνου της προσωρινής του κράτησης την προσεχή Δευτέρα 16 Δεκεμβρίου, το Τριμελές Εφετείο Κακουργημάτων της Αθήνας τον καταδίκασε σε ποινή κάθειρξης έξι ετών.

Το Δικαστήριο δεν χορήγησε αναστέλλουσα δύναμη στην έφεση του Αρτέμη Σώρρα και έτσι θα παραμείνει στις φυλακές μέχρι την εκδίκαση της υπόθεσης σε δεύτερο βαθμό.

Παράλληλα, το δικαστήριο ακολούθησε την πρόταση της εισαγγελέως της έδρας και απάλλαξε τους 22 συγκατηγορούμενους του Αρτέμη Σώρρα από τις κατηγορίες που αντιμετώπιζαν, είτε ομόφωνα, είτε κατά πλειοψηφία.

Νωρίτερα, η εισαγγελέας της έδρας πρότεινε να κριθεί ένοχος ο Αρτέμης Σώρρας μόνο για το αδίκημα της απόπειρας απάτης σε βάρος του ελληνικού δημοσίου.

Σύμφωνα με την πρόταση της εισαγγελέως ο Αρτέμης Σώρρας έδρασε όχι στο πλαίσιο μίας εγκληματικής οργάνωσης που ξέπλενε μαύρο χρήμα αλλά μόνος του.

«Ο Αρτέμης Σώρρας κατά μόνας, καθώς μόνος αυτός υπέβαλε την πρόταση για τη δανειοδότηση της χώρας, παρέστησε ψευδή γεγοτότα προκειμένου να αποκομίσει περιουσιακό όφελος. Να κριθεί ένοχος για απόπειρα απάτης κατά του Δημοσίου, καθώς δεν ολοκληρώθηκε η πράξη, ανεξάρτητα της βούλησής του, επειδή δηλαδή διαπιστώθηκε το ψευδές των ισχυρισμών του» εισηγήθηκε η εισαγγελέας στο Δικαστήριο.

Η εισαγγελέας τόνισε πως από την ακροαματική διαδικασία δεν προέκυψε οικονομική ζημία, στοιχείο απαραίτητο για την ύπαρξη απάτης.

Όσο αφορά τα εξώδικα Σώρρα επισήμανε πως «οι οφειλές ήταν ήδη ληξιπρόθεσμες κατά την κατάθεση των εξωδίκων. Οι επίμαχοι οφειλέτες αντιμετωπίστηκαν, όπως και οι υπόλοιποι. Η μόνη συνέπεια ήταν ότι έπρεπε να συγκεντρώσουν τις εξώδικες δηλώσεις. Δεν προκύπτει άμεση ζημία του Δημοσίου, καθώς δεν προέκυψε ότι οι φορολογούμενοι είχαν τη δυνατότητα να εξοφλήσουν και δεν το έκαναν».

Όπως περιέγραψε στην πρόταση της, ο Αρτέμης Σώρρας κατέθεσε στη Τράπεζα της Ελλάδος αίτηση δανειοδότησης της χώρας ύψους 600 δισεκ. δολαρίων, με επιτόκιο 0,5% και αποπληρωμή τα 100 έτη, εφόσον υπήρχε εγγύηση με ομόλογα ελληνικού Δημοσίου.

Η εν λόγω πρόταση μετά την έρευνα των δημοσίων υπηρεσιών προέκυψε όπως τόνισε η εισαγγελέας πως ήταν απάτη.

«Με έγγραφό του, το υπουργείο Οικονομικών ανέφερε ότι τα χρεωστικά ομόλογα είναι προϊόν απάτης και συνιστούσε σε παραλήπτες να μην απαντούν σε τέτοιου είδους αλληλογραφίες» τόνισε, προσθέτοντας πως «Έγινε πολυεπίπεδος έλεγχος. Υπήρχε δυσπιστία στην πρόταση από το υπουργείο Οικονομικών. Ο Σώρρας παρουσίαζε ότι διέθετε τον πλούτο των 11 πλουσιότερων ανθρώπων παγκοσμίως».